ขยายโอนเงินออนไลน์สูงสุด7แสนเริ่ม1ต.ค.
ธปท.ขยายโอนเงินออนไลน์ 7 แสน/ครั้ง ฟรีค่าธรรมเนียม เริ่มวันที่ 1 ต.ค.นี้
27 ก.ย. 2561

ธปท.ขยายโอนเงินออนไลน์ 7 แสน/ครั้ง ฟรีค่าธรรมเนียม เริ่มวันที่ 1 ต.ค.นี้
น.ส.สิริธิดา พนมวัน ณ อยุธยา ผู้ช่วยผู้ว่าการสายนโยบายระบบการชำระเงินและเทคโนโลยีทางการเงิน ธนาคารแห่งประเทศไทย (ธปท.) เปิดเผยว่า ตั้งแต่ วันที่ 1 ต.ค.นี้ ธปท.ขยายวงเงินการโอนเงินของธนาคารพาณิชย์ผ่านระบบออนไลน์ โดยใช้เลขที่บัญชีจากไม่เกิน 5 หมื่นบาท/ครั้ง เป็นไม่เกิน 7 แสนบาท/ครั้ง โดย ไม่ต้องเสียค่าธรรมเนียมในการโอน          ทั้งนี้ การขยายวงเงินการโอนดังกล่าวขึ้นอยู่กับความพร้อมของแต่ละธนาคารพาณิชย์ที่มีความพร้อมและรับความเสี่ยงได้ไม่เท่ากัน จึงไม่จำเป็นต้องเท่ากันหรือเริ่มพร้อมกัน ขณะที่ผู้โอนเงินก็สามารถกำหนดความเสี่ยงการโอนเงินได้เองไม่จำเป็นต้องเป็นไม่เกิน 7 แสนบาท/ครั้ง
น.ส.สิริธิดา กล่าวว่า การแก้ไข ปัญหาระบบของธนาคารพาณิชย์ล่ม ในช่วงวันสิ้นเดือน เนื่องจากมีธุรกรรมสูงกว่าช่วงวันปกติ ธปท. จึงได้หารือร่วมกับสมาคมธนาคารไทยและบริษัทกลาง ITMX เพื่อขยายช่องในการทำธุรกรรมผ่านโมบายแบงก์กิ้ง โดยกำหนดให้แต่ละธนาคารต้องเพิ่มระบบรองรับปริมาณธุรกรรมให้ได้เพิ่มขึ้นเป็น 2 เท่าของธุรกรรมที่เคยมีสูงสุดในปัจจุบัน โดยต้องทำให้เสร็จภายในสิ้นปีนี้